Name van 32 Bataljon blink gepoetsOm deel van ŉ eenheid soos 32 Bataljon te wees, is werklik soos ŉ broederskap, meen Noël Viljoen, ŉ oudkorporaal van dié eenheid. (Foto: Verskaf) Om deel van ŉ eenheid soos 32 Bataljon te wees, is werklik soos ŉ broederskap, meen Noël Viljoen, ŉ oudkorporaal van dié eenheid. “Daarom is dit so belangrik, en boonop ŉ voorreg, om die naamplaatjies van ons makkers skoon te hou.” Viljoen het Saterdag saam met lede van die bekende 32 Bataljon instandhoudingswerk aan die Erestomp by die Voortrekkermonument gedoen. Die gedenkteken is uit die stam van ŉ hardekoolboom gekerf en daarop verskyn die name van 142 lede wat tydens die oorlog gesneuwel het. Dit is op 25 Mei 1985 tydens ŉ spesiale parade op Buffalo‑basis in die Wes-Caprivi in Namibië onthul en is in Oktober 2009 van Zeerust na hierdie Muur van Herinnering geskuif. 32 Bataljon is van 1976 tot 1989 hoofsaaklik in Angola tydens die Grensoorlog ontplooi as offensiewe buffer tussen die Suid-Afrikaanse Weermag se gewone magte en die “vyand”. Aktiwiteite het gestrek van teenopstand- en guerrilla-operasies, tot verkenning- en selfs semi-konvensionele operasies in die laaste fases van die oorlog. Lede van 32 Bataljon besig met instandhoudingswerk aan die Erestomp by die Voortrekkermonument. (Foto: verskaf) Nadat die vredesooreenkoms in 1989 gesluit is, is dié bataljon na Suid-Afrika verplaas, waar die buitelandse lede Suid-Afrikaanse burgerskap ontvang het. Ná ŉ finale tydperk van stedelike ontplooiing, het 32 Bataljon in 1993 ontbind. Viljoen dink terug aan die lede van die eenheid wat dood is. “Pretoria is een van die windstilste stede in die wêreld, maar elke keer wat ons ’n gedenkdiens hou of as ons hier kom skoonmaak, waai die wind. Ek glo dit is ons makkers se siele wat die wind laat waai om vir ons dankie te sê dat ons hulle onthou.” Die Voortrekkermonument doen gereelde instandhoudingswerk om die Erestomp, en werk deurlopend saam met die Raad vir Militêre Veterane om hulle gedenktekens op die terrein in stand te hou.